LV Eiropas Savienības Oficiālais Vēstnesis L 313/50

KOMISIJAS REGULA (EK) Nr. 1153/2009

(2009. gada 24. novembris),

ar kuru groza Regulu (EK) Nr. 1384/2007, ar ko nosaka kārtību, kā piemērot Padomes Regulu (EK) Nr. 2398/96 attiecībā uz noteiktu tarifa kvotu atvēršanu un pārvaldīšanu Izraēlas izcelsmes mājputnu gaļas nozares produktu ievedumiem Kopienā, un ar kuru atkāpjas no minētās regulas

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 144. panta 1. punktu saistībā ar tās 4. pantu,

ņemot vērā Padomes 1996. gada 12. decembra Regulu (EK) Nr. 2398/96, ar ko atver tarifu kvotu Izraēlas izcelsmes tītara gaļas ievedumiem no šīs valsts, kas paredzēta Asociācijas līgumā un Eiropas Kopienas un Izraēlas pagaidu nolīgumā (2), un jo īpaši tās 2. pantu,

ņemot vērā Padomes 2009. gada 20. oktobra Lēmumu 2009/855/EK par to, lai parakstītu un noslēgtu nolīgumu vēstuļu apmaiņas veidā starp Eiropas Kopienu un Izraēlas Valsti par savstarpējiem liberalizācijas pasākumiem attiecībā uz lauksaimniecības produktiem, pārstrādātiem lauksaimniecības produktiem, zivīm un zivsaimniecības produktiem un 1. un 2. protokola, 1. protokola pielikuma un 2. protokola pielikuma aizstāšanu un izmaiņām Eiropas un Vidusjūras reģiona valstu nolīgumā, ar kuru izveido asociāciju starp Eiropas Kopienām un to dalībvalstīm, no vienas puses, un Izraēlas Valsti, no otras puses (3), un jo īpaši tā 2. panta 1. punktu,

tā kā:

(1) Saskaņā ar tarifa kvotu IL 1, kura minēta Komisijas Regulas (EK) Nr. 1384/2007 (4) I pielikumā, kuras kārtas numurs ir 09.4092 un kura atbilst KN kodiem 0207 25, 0207 27 10, 0207 27 30, 0207 27 40, 0207 27 50, 0207 27 60 un 0207 27 70 (tītara gaļa), 1 568 tonnu lielam ikgadējam daudzumam paredzēts ievedmuitas samazinājums par 100 %.

(2) Saskaņā ar tarifa kvotu IL 2, kura minēta Regulas (EK) Nr. 1384/2007 I pielikumā, kuras kārtas numurs ir 09.4091 un kura atbilst KN kodiem 0207 32, 0207 33, 0207 35 un 0207 36 (pīļu gaļa), 560 tonnu lielam ikgadējam daudzumam paredzēts ievedmuitas samazinājums par 100 %.

(3) Ievērojot nolīgumu vēstuļu apmaiņas veidā starp Eiropas Kopienu un Izraēlas Valsti, kas apstiprināts ar Lēmumu 2009/855/EK (turpmāk “nolīgums”), daudzumi un KN kodi, kuri pašreiz paredzēti tarifa kvotās IL 1 un IL 2, ir jāpielāgo. Nolīgums stāsies spēkā 2010. gada 1. janvārī.

(4) Tādēļ attiecīgi jāgroza Regula (EK) Nr. 1384/2007.

(5) Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 1384/2007 I pielikumu aizstāj ar šīs regulas pielikumu.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

To piemēro no 2010. kvotu gada.

Šī regula uzliek saistības kopumā un ir tieši piemērojama visās dalībvalstīs. Briselē, 2009. gada 24. novembrī Komisijas vārdā – Komisijas locekle Mariann FISCHER BOEL

(1) OV L 299, 16.11.2007., 1. lpp.

(2) OV L 327, 18.12.1996., 7. lpp.

(3) Skatīt šā Oficiālā Vēstneša 81. lappusi.

(4) OV L 309, 27.11.2007., 40. lpp.